Kunningarfundur verður tann 25. juli 2014 á Landssjúkrahúsinum. Sum liður í menningini av føroyska heilsuverkinum ynskja Landssjúkrahúsið, Suðuroyar sjúkrahús, Klaksvíkar sjúkrahús, Deildin fyri Arbeiðs- og almannaheilsu og Ílegusavnið, at knýta og viðlíkahalda samband við læknalesandi og basislæknar/yngri læknar. Tí vil heilsuverkið tann 25. juli 2014 bjóða læknalesandi, óansæð hvussu langt tey eru komin við lestrinum ella hvar tey lesa, umframt basislæknar/yngri læknar, óansæð hvar tey starvast, at koma til kunningarfund á Landssjúkrahúsinum har viðkomandi evni verða viðgjørd. Í morgin 3. juli súkklar Team Rynkeby úr Klaksvík til Havnar, har Býráðið tekur ímóti við komu í annaðkvøld. Í hesum sambandi leggja súkklarnir leiðina forbí Landssjúkrahúsið, har Sigurð Ó. Vang, sjúkrahússtjóri fer at siga nøkur orð í forhøllini. Tiltakið verður í annaðkvøld kl. 18.15, og øll eru vælkomin at heilsa uppá. Endamálið hjá Team-Rynkeby er at savna pening inn til gransking í krabbameini hjá børnum. Barnakrabbamein er sera álvarsom sjúka. Hóast vísindin er langt framkomin seinnu árini, soleiðis, at tað nú er møguligt at bjarga 80 prosentum av børnum, har krabbamein verður staðfest, er sjúkan framvegis orsøk til flestu deyðsføll av sjúku millum børn í aldrinum 1 til 15 ár. Barnakrabbamein er ikki sum krabbamein í vaksnum, og granskarar hava hagartil ikki verið førir fyri at greina hví børn fáa krabbamein. Tí er tørvur á miðvísari gransking, soleiðis at vísindin kann finna svar og finna fram til betri og mildari viðgerðarhættir, so børnini ikki bara yvirliva–men kunnu liva eitt vanligt lív eftir sjúkuna. Størsti parturin av tí peningi Team Rynkeby hvørt ár letur til barnakrabbameinsfeløg í Føroyum, Danmark, Svøríki, Finnlandi og Avstralia fer til gransking í barnakrabbameini. Barnadeildin á Landssjúkrahúsinum er ofta fyrsta sambandið sjúklingur og avvarðandi fáa til føroyska sjúkrahúsverkið, tá børn verða rakt av krabbameini. Á barnadeildini starvast Elmar Ósa, serlækni innan pædiatri/barnalækni, og børn við krabbameini eru tí partur av hansara gerandisdegi á LS. Elmar hevur tí sjálvur valt at taka av ítróttarligu avbjóðingini at súkkla til Paris, samstundis sum peningur verður samlaður inn til gransking innan barnakrabbamein. Ferðin byrjar 4. juli og til ber at fylgja súkklarunum til Paris umvegis heimasíðuna www. team-rynkeby. fo ella Facebook. Av LS verður ynskt Elmari og hinum luttakarunum góða ferð. Týsdagin 17. juni kl. 13. verður verjan av Ph. D. ritgerðini "Primary Carnitine Deficiency in the Faroe Islands-an epidemiological and clinical study" vanliga kallað "CTD verkætlanin" í Veitsluhøllini, Eirargarður 7 á Landssjúkrahúsinum. Tað er læknin Jan Rasmussen frá Medisinska Deplinum á Landssjúkrahúsinum, ið fer at verja ritgerðina, ið er úrslit av kanningararbeiði seinastu trý árini. Hetta er samstundis fyrstu ferð, at ein Ph. D. verkætlan í læknafrøði verður vard á Landssjúkrahúsinum. Fyrst kemur Jan Rasmussen at hava eina framløgu í 45 minuttir um úrslitini frá verkætlanini um CTD, og síðani fáa próvdómararnir høvi at seta spurningar og koma við viðmerkingum. Verjan verður á enskum máli. Próvdómarar til verjuna vera: Prof. Gunnar Gislason og Jacob Møller frá Danmark, og Prof. Nicola Longo úr USA. Jan Rasmussen hevur verið innskrivaður á lærda háskúlanum í Keypmannahavn sum Ph. D. lesandi síðani 2011 og hevur samstundis verið fast knýttur at Medisinska Deplinum á Landssjúkrahúsinum. Granskingarráðið og privatur stuðul hava fíggjað verkætlanina. Verjan er almenn og øll áhugaði eru vælkomin.